text: Bag kameraet for første gang
  22 juli 2012 kl. 12.42
  Søndag aften løber det stort anlagte åbningsshow på den største danske spejderlejr af stabelen, og det er spejderne selv, der står for teknikken.
  En af spejderne er 26-årige Maja Mølby fra Læborg. 
  Hun skal styre det ene af de ni kameraer.
  - Om jeg er tryg ved det? Jooo, der er mange knapper og mange indstillinger, men jeg skal jo ikke gøre så meget selv, griner en spændt og glad Maja Mølby.
  
  Til hele Danmark
  Til dagligt læser hun til lærer, og har kun haft et kamera i hånden, da hun gik på højskole.
  Men til åbningsshowet er det hende, der skal stå foran det store publikum og være med til at filme showet. 
  - Tænk engang, at lille mig skal stå og filme til hele Danmark. Jeg glæder mig rigtig meget. 
  Udover spejderne vil også Martin Brygmann og De Sorte Spejdere, Anders Breinholdt og Anders Lund Madsen deltage i showet ligesom Odin-teatret - sammen med spejderne - optræder med trommer, sang og dans. 
  Showet bliver vist direkte på TV SYD's egen kanal søndag fra klokken 20.00-21.30.
  